DA Den Europæiske Unions Tidende C 327/10

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 327/11)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»ABRICOTS ROUGES DU ROUSSILLON«

EU-nr.: FR-PDO-0005-01328 – 15.4.2015

BOB ( X ) BGB ( )

1. Betegnelse(r)

»Abricots rouges du Roussillon«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Klasse 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Abricots rouges du Roussillon« er friske abrikoser, som tilhører følgende sorter:

— Rouge du Roussillon (populationssorten og A 157)

— Aviéra

— Royal Roussillon

— Avikandi.

Disse abrikoser er kendetegnet ved en orange bundfarve med kraftigt røde prikker og en lille til mellemstor størrelse med en diameter på mellem 35 og 55 millimeter. De har en sød smag og et sukkerindhold på over 12 brixgrader. De har en blød tekstur, en god saftighed og smelter i munden. De har et svagt syreindhold og en intens aroma af frisk frugt (fersken/nektarin) og abrikossaft.

Frugterne plukkes, når de er modne, hvilket sker ud fra to plukningskriterier, nemlig frugtens bundfarve og farven på frugtens sammenføjning.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionen finder sted i det afgrænsede geografiske område.

3.5. Særlige regler vedrørende udskæring, rivning eller emballering osv. af det produkt, som betegnelsen henviser til

Abrikoserne emballeres i produktionsområdet.

De emballeres i beholdere med fast bund og faste sider på højst 5 kg, hvis de skal sælges friske, og på højst 25 kg, hvis abrikoserne skal sælges til forarbejdning.

Forpligtelsen til at foretage emballeringen i området har til formål at bevare produktets egenskaber bedst muligt under hensyntagen til:

— forpligtelsen til at plukke abrikoserne manuelt, når de er modne, og lægge dem i beholdere, der beskytter frugten

— de særlige egenskaber for abrikoser med denne betegnelse, som ikke er særligt faste, har en blød tekstur, en god saftighed og smelter i munden.

Abrikosdyrkerne træffer således alle de nødvendige foranstaltninger for at beskytte frugterne og deres egenskaber bedst muligt:

— meget hurtig transport til emballeringsstationen (der må højst gå 12 timer mellem plukningen og transporten til stationen)

— højst seks dage mellem plukning og forsendelse

— emballering i faste kasser for at beskytte produktet mod stød

— kontrol med opbevaringsforholdene inden forsendelse (opbevaring i kølerum ved en temperatur på højst 10 °C).

Desuden foretages sorteringen og emballeringen af de samme abrikosdyrkere, som alle befinder sig i det geografiske område. De har den nødvendige erfaring og et godt kendskab til dette skrøbelige produkt.

Alle disse foranstaltninger gør det muligt at begrænse håndteringen af frugterne og bevarer produktets egenskaber, hvilket gør forpligtelsen til at foretage emballeringen i det geografiske område berettiget.

3.6. Specifikke regler for mærkning af det produkt, som betegnelsen henviser til

Foruden de obligatoriske oplysninger, der er taget højde for i lovgivningen om mærkning af og præsentationsmåder for levnedsmidler, skal hver emballageenhed indeholde følgende angivelser:

— oprindelsesbetegnelsen »Abricots rouges du Roussillon«

— sortens navn

— EU's symbol for beskyttet oprindelsesbetegnelse.

Disse oplysninger skal være anført med tydelige og letlæselige bogstaver, der ikke kan slettes, som er tilstrækkeligt store, og som fremtræder klart på den baggrund, de er trykt på, således at disse oplysninger klart kan skelnes fra alle øvrige påskrifter og tegninger.

4. Præcis afgrænsning af det geografiske område

Det afgrænsede geografiske område for oprindelsesbetegnelsen »Abricots rouges du Roussillon« består af følgende kommuner, der er beliggende i departementet Pyrénées-Orientales:

— alle kommuner i kantonerne Argelès-sur-Mer, Canet-en-Roussillon, Côte-Radieuse, Elne, Millas, Perpignan, Saint-Estève, Saint-Laurent-de-la-Salanque og Toulouges

— kommunerne Clara, Catllar, Codalet, Eus, Los Masos, Prades, Ria Sirach, Estagel, Latour-de-France, Montner og Tautavel

— kommunerne i følgende kantoner: — Céret med undtagelse af kommunerne Albère, Calmeilles, Les Cluses, Oms, Le Perthus og Taillet — Rivesaltes med undtagelse af kommunerne Opoul-Périllos og Vingrau — Thuir med undtagelse af kommunen Caixas — Vinça med undtagelse af kommunerne Baillestavy, Boule-d’Amont, Casefabre, Glorianes, Montalba-le-Château, Prunet et Belpuig og Valmanya.

5. Tilknytning til det geografiske område

Naturbestemte faktorer

Det geografiske område er beliggende i departementet Pyrénées-Orientales, som er den sydligste region på det franske fastland.

Det fremstår som arenaen i et stort amfiteater, der vender mod Middelhavet i øst. Mod nord afgrænses det af Corbières, mod vest af udløberne af Canigou-bjergene og mod syd af Albera-bjergene.

Der løber tre floder gennem området fra øst mod vest, nemlig Têt, Tech og Agly, som i tidens løb har skabt et relief af terrasser og bakker.

På begge sider af hovedfloden Têt ligger der:

— nordligt på den venstre flodbred omkring Rivesaltes et stort område med terrasser, hvor jorden er stenet og udvasket

— sydligt på den højre flodbred og indtil præ-Pyrenæerne regionen Aspres, hvor jorden hovedsagelig består af forvitret molasse fra pliocæn, som i større eller mindre grad er dækket af gamle flodaflejringer fra kvartær, og hvor der kun er nogle enkelte overfladelag med høje terrasser.

På den lave del af Roussillon-sletten og langs med de tre floder finder man ligeledes jord fra nye flodaflejringer fra kvartær.

Højden varierer fra 0 til 200 meter for slettens vedkommende, men ved amfiteatrets udløbere kan abrikosdyrkningen finde sted i op til 450 meters højde.

Klimaet i Roussillon påvirkes i høj grad af havets nærhed i øst og af bjergene, som omgiver hele det geografiske område. Det er et middelhavsklima i egentlig forstand: meget tørt og varmt om sommeren med to til tre måneders tørke og med gennemsnitstemperaturer i juli og august på omkring 24 °C. Vintertemperaturen er mild, der er under 15 frostdage om året, og gennemsnitstemperaturen i de koldeste måneder er 8 °C. Der er dog en del timer, hvor temperaturen kommer under 7,2 °C (700-1 000 timer), hvilket er tilstrækkeligt til at bringe vækstdvalen til ophør. Antallet af solskinstimer er meget højt, nemlig over 2 500 timer om året.

Mængden af tordennedbør er lav (omkring 600 millimeter i gennemsnit) og varierer meget fra år til år.

Det særlige kendetegn ved klimaet i denne region er dog de meget hyppige vinde:

— »tramontana«-vinden, som blæser en ud af tre dage, og som er en tør og ofte stærk vind fra nordvest

— »marin«-vinden, som er en varm og fugtig vind.

Menneskelige faktorer

Det geografiske område er den historiske vugge for abrikosdyrkningen i regionen. Den finder sted i et område, der omfatter lave og middelhøje dale, alluviale formationer og et bakket terræn, og hvor den naturlige vandforsyning er tilstrækkelig eller suppleres af et gammelt kanalsystem, hvis oprindelse for størstedelens vedkommende går helt tilbage til middelalderen.

Abrikostræet blev indført af araberne og har været i det geografiske område i over 1 000 år. Den kommercielle abrikosdyrkning i Pyrénées-Orientales går tilbage til starten af det 19. århundrede. Herefter satte jernbanetransportens etablering skub i produktionen. I 1937 udgjorde abrikoshøsten i Roussillon 60 % af Frankrigs produktion (L’économie agricole des Pyrénées Orientales — Louis Rives, 1942). I 1971 var departementet Pyrénées Orientales det franske departement, der havde den største abrikosproduktion, med populationssorten »Rouge du Roussillon« på 72 % af det dyrkede areal (Atlas agricole — DDA 66, december 1972).

Abrikosdyrkningen i Roussillon har i over 100 år været knyttet til sorten »Rouge du Roussillon«, som er kendetegnet ved de røde prikker på en orange baggrund. Denne sort, som »passer perfekt til klimaet i Roussillon« (L’abricotier — Norbert Got, 1938), har med tiden og som følge af miljøfaktorerne (klima og jordbundsforhold) og landbrugspraksisserne (podning) udviklet sig til en »populationssort«.

I midten af det 20. århundrede påbegyndte man så et udvælgelsesprogram, hvis hovedformål var at begrænse fænomenet med vekseldrift. Dette førte til udvælgelsen af klonen A 157. Det genetiske forædlingsarbejde fortsatte og førte til udvælgelsen af sorterne Aviera (1988), Avikandi (1991) og Royal Roussillon (1996), som har de egenskaber, der er kendetegnende for »abricots rouges du Roussillon« (jf. arbejdet i CTIFL 1995-1996 og Laboratoire Agro-Emergence 2000-2002 og 2010).

Disse sorter er forblevet i området, og uden for departementet Pyrénées Orientales er der kun optalt én hektar, som er tilplantet med sorten Rouge du Roussillon, 1,5 hektar med sorten Aviera, under en hektar med Royal Roussillon og ingen plantager med sorten Avikandi (optælling fra 2010). Alle dyrkningsforsøg uden for det geografiske område er nemlig mislykkedes, og man finder ingen kommerciel produktion af sorten Rouge du Roussillon i andre produktionsområder, hverken i Frankrig eller i udlandet.

I 2012 var 41 % af abrikosarealerne i Roussillon tilplantet med disse sorter og tegnede sig for en produktion på 6 000 ton, hvilket svarer til 38 % af produktionen (tal for 2012 fra Chambre d'agriculture 66).

De værdsættes for deres smag og aroma på markedet for friske produkter, og de er også meget efterspurgt af industrien (hvor de udgør 20 % af produktionen) til forarbejdning (mejeriprodukter, kiks, syltetøj og juice). Kendte mærker som Danone (med Gervita og Lu), Yoplait og Andros samt supermarkedsmærker (Reflets de France og Nos Régions ont du Talent) bruger disse abrikoser i deres produkter.

Disse sorter, som man kunne kalde »endemiske« for Roussillon, har kunnet klare sig takket være abrikosdyrkernes knowhow, som navnlig kommer til udtryk ved:

— plantning af frugtplantagerne i alluvial og kolluvial jord i under 450 meters højde

— disse frugttræers lave kandelaber-beskæring med flere arme

— bevarelse af landbrugsjordens udstykning i små parceller, hvor læhegn beskytter mod vinden

— etablering af kanalnet eller anvendelse af det gamle kanalnet til vanding, når dette er absolut nødvendigt.

Denne knowhow kommer ligeledes til udtryk ved:

— at høsten udelukkende sker ved hjælp af den traditionelle manuelle plukning

— kort transportafstand med højst 12 timer til emballeringsstationerne

— emballeringsteknikker, der er tilpasset de særlige egenskaber ved frugt med denne oprindelsesbetegnelse, som ikke er særligt faste og har en blød tekstur, hvor beholderne har fast bund og faste sider

— opbevaringsteknikker, der gør det muligt at bevare frugten i ubeskadiget stand (kølerum, hvor temperaturen ikke overstiger 10 °C).

Produktets egenart

»Abricots rouges du Roussillon« er navnlig kendetegnet ved:

— en orange bundfarve med (typiske) kraftigt røde prikker. De adskiller sig fra de »tofarvede« abrikoser, hvor de orange og røde nuancer flyder sammen uden en klar farveafgrænsning

— en lille til mellemstor størrelse med en diameter på mellem 35 og 55 millimeter.

De har en blød tekstur, en sød smag og et sukkerindhold på over 12° brix. De har en god saftighed, de smelter i munden, de er ikke særligt faste, og de har et svagt syreindhold, som giver dem sødme og en intens aroma af frisk frugt (fersken/nektarin) og abrikossaft.

Årsagssammenhæng

»Abricots rouges du Roussillon« har en meget stærk tilknytning til det geografiske område.

Deres egenskaber er resultatet af et samspil mellem abrikostræets landbrugstekniske og klimatiske krav (som er bestemmende for væksten, frugtdannelsen og frugternes kvalitet), de naturlige betingelser i det geografiske område og producenternes knowhow:

— Både de stenede og udvaskede terrasser, den forvitrede molasse fra pliocæn, som i større eller mindre grad er dækket af gamle flodaflejringer fra kvartær, og jorden fra nye flodaflejringer er drænende, hvilket gør det muligt for vandet at løbe fra, og har en tekstur, der begrænser bakterieangreb, som disse abrikostræer er meget følsomme over for.

— »Abricots rouges du Roussillon« nyder godt af et meget stort antal solskinstimer og af den naturlige varmekoncentration, der er forbundet med områdets geografiske placering, hvor der de gunstigste steder er mulighed for dyrkning med en fremragende modning i op til 450 meters højde.

— Det hydrografiske net er tilstrækkeligt til, at der er mulighed for at sikre en god vandforsyning i de situationer, hvor dette er nødvendigt, til et meget lidt krævende træ, som klarer sig godt i tørke.

— Middelhavets nærhed giver produktionsområdet nogle milde vintre, hvor der dog stadig kommer tilstrækkeligt med kølighed fra tramontana-vinden (kraftig vind fra nordvest) til, at vækstdvalen kan bringes til ophør. Tilstedeværelsen af denne kraftige vind, som er meget aktiv om foråret, sikrer bestøvningen af disse selvfertile sorter, fremskynder modningen og hindrer udviklingen af svampesygdomme. Den kræver dog, at frugttræerne er lave, hvilket letter den manuelle plukning af abrikoserne, og den kræver i de mest udsatte situationer tilstedeværelsen af læhegn, som skaber et særligt landskab.

— Abrikostræerne finder en naturlig balance, som sikrer en regelmæssig produktion uden behov for årlig beskæring.

— Den store lysintensitet passer til de anvendte sorters behov og giver en god blomstringsinduktion. De høje sommertemperaturer og antallet af solskinstimer kombineret med træernes form som kandelabre med flere arme, der gør det muligt at øge den bladoverflade, som lyset rammer, skaber gunstige betingelser for frugternes modning. De bidrager til udviklingen af frugternes karakteristika, både de visuelle karakteristika i form af de røde prikker og smagskarakteristikaene i form af den søde og milde smag, som understreges af det svage syreindhold.

— Teknikker, der i størst mulig grad bevarer frugten i ubeskadiget stand, med en obligatorisk manuel plukning, kort tid mellem plukning og emballering og en optimal opbevaring, som er tidsbegrænset, når dette er påkrævet.

Det faktum, at der ikke finder kommerciel produktion af »Abricots rouges du Roussillon« sted uden for det geografiske område, vidner også om, at de naturlige betingelser i området passer til produktionskravene for disse abrikoser.

På trods af markedstendenser og et ønske om større og tofarvede produkter har »Abricots rouges du Roussillon« således været i stand til at klare sig i tidens løb og gøre deres karakteristika og smag gældende.

Henvisning til offentliggørelsen af varespecifikationen

(artikel 6, stk. 1, andet afsnit, i nærværende forordning)

https://info.agriculture.gouv.fr/gedei/site/bo-agri/document_administratif-d847cc43-7623-4f35-9a4e-18ac66f4b67e

(1) EUT L 343 af 14.12.2012, s. 1.